**1995**

**Samospráva**

OZ zasadalo v tomto roku 8 krát, z toho jedno zasadnutie bolo slávnostné - 20.1.,17.3., 19.5.,14.7.,29.7.,21.9.,17.11.,22.12.

Na zasadnutí OZ 20.1. bol zvolený zástupca starostu obce - Karol Pjentek.

 komisie **-Finančná a správa obecného majetku, výstavby, ÚP a PLVH**

 predseda: Ing. Jaroslav Krivda

 zástupca: Ing. František Kršák

 členovia: F. Krivda, E. Bronerský, J. Durdík

 **-Sociálna, kultúry, mládeže, športu a ochrany verejného poriadku**

 predseda: Ján Holmík

 zástupca: Jozef Hrkeľ

 členovia: J.Holub, I.Pepucha,P.Hvolka, E.Triebeľová

Na tomto zasadnutí bol schválený Uznesením 2/95:

- štatút obce Vavrečka

- VZN Daň z nehnuteľností, ktorá pre obyvateľov obce ostala nezmenená oproti minulému roku. Miestne poplatky boli schválené nasledovne:

-užívanie miestneho priestranstva na poskytovanie služieb 10.- Sk/m2/deň

-jednorázové použitie VP 30.- Sk/deň

-reklama 2.-Sk/m2/deň

-skladovanie materiálu 10.- Sk/m2/mesiac

-vyhlásenie v MR 20.- Sk

-predaj alkoholu a tabakových výrobkov 10% z predaja ročne

-predaj piva 5% z predaja ročne

-poplatok za psa 100.-Sk ročne, každý ďalší pes, poplatok 150.-Sk ročne.

-poplatok za umiestnenie hracieho automatu 1000.- Sk /mesiac

Poslanci schválili štatút obce Vavrečka, podali návrh na platenie vodného a stočného pohostinstvám p. Ireny Gándiovej, Márie Smolárovej, potravinám Marty Urbanovej a Jednote SD.V marci starosta obce predložil návrh na výber projektanta na stavbu " Obecný dom". Výberová komisia pre tento projekt bola: Pavol Holmík, Ing. Jaroslav Krivda, Karol Pjentek, Eduard Bronerský. Stavebný dozor pre stavbu bol Ing. Vladimír Natšin. Na výber stavebnej firmy bola schválená užšia súťaž. Dňa 28.12. sa konalo na OcÚ výberové konanie na stavbu " Obecný dom Vavrečka". Súťaže sa zúčastnili - Cestné stavby Liptovský Mikuláš

 - Stredoslovenské tavby Žilina podnik NO

 - Stavebný podnik s.r.o Námestovo

 - Stredoslovenské stavby a.s. Žilina, závod Praha 5

 - Agrostav Námestovo

 - Stavoma Lokca - M. Papay

Ako najvýhodnejšia bola komisiou v zložení : Ing. Vladimír Natšin, Ing. Jaroslav Krivda, Peter Hvolka, Terézia Žuffová, Katarína Kasanová vybratá firma Stredoslovenské stavby a.s., závod Praha.

Obecným lesným strážcom bol zvolený Jozef Holub, z dôvodu, že dochádzalo k nelegálnemu výrubu stromov mimo lesa v časti " Kubánka". Mesačnú odmenu mal 300.- Sk.

Obecným vodárom bol I.Harkabuzík, ktorý mal na starosti aj chlórovanie vody a údržbu, s mesačnou odmenou 600.- Sk. V tomto roku bolo pre potreby OcÚ zakúpené osobné motorové vozidlo, Škoda Favorit.

V tomto roku bola naša obec začlenená do združenia ZMOS / Združenie miest a obcí Slovenska/.

Na Obecnom úrade pracovala Apolónia Klempaiová, ktorú od mája nahradila Mária Pavláková a Elena Krivdová.

V tomto roku pracovalo na Verejnoprospešných prácach 10 osôb. Boli vyplácaní z pridelených peňazí z Národného úradu práce, evidoval ich úrad práce v Námestove, ktorý mal na starosti evidenciu nezamestnaných pre Námestovský okres. Pracovali na úprave, čistení a kosení verejných priestranstiev, parku, cintorína.

**Hospodárenie obce**

Príjmy tvorili 3.633.000 Sk.-, z toho bola dotácia na KVB 1.039.000 Sk.-, dane tvorili čiastku 679.000 Sk.-. Výdavky v tomto roku boli 3.011.000 Sk.-

**Interpelácie poslancov** :

- vyčistenie priestranstva pri pozemku F.Jarošovi, tiež potok v tomto úseku, občanov upozorniť na zákaz sypania smetí.

- vyčistiť poľnú cestu smerom ku hnojisku, rovnako upozorniť na zákaz sypania smetí.

- upozorniť listom F. Barboráka, ktorý skladuje stavebný materiál na obecnom pozemku, rovnako aj T.Krivdu, ktorý parkuje nákladné autá na priestranstve pred MŠ a kostolom.

- zabezpečiť vyčistenie všetkých prístupových komunikácií.

- vyčistiť cintorín a zabezpečiť pristavenie kontajneru na smeti.

- napísať upozornenie do pohostinstiev, aby dodržiavali zákaz predaja alkoholických nápojov mladistvým.

- na základe zvýšenej kriminality mládeže apelovať na mládež v škole i na verejnosti, v kostole k tejto tematike.

- formou miestneho rozhlasu upozorniť majiteľov motorových vozidiel, aby dbali na bezpečnosť na miestnych komunikáciách, dodržiavali predpísanú rýchlosť a neprekračovali ju, neohrozovali deti.

- zabezpečiť úradný odhad na bielorus a traktor, ktoré boli majetkom obce a následne ich odpredať záujemcom, pretože sa už pre potreby obce nepoužívali.

**Rast a budovanie obce**

 Obci boli pridelené finančné prostriedky vo výške 1.039.000 na dokončenie KBV.

Firma United Electronics, ktorá sídlila na pozemkoch obce Vavrečka zaznamenala v tomto roku významný rozvoj. Uzavrela zmluvu s japonskou firmou, začali vyrábať videá, rádiá značky Sony a kabeláž. Pre obyvateľov Vavrečky to znamenalo nárast možnosti zamestnania sa v bydlisku. Počas roka bolo vydaných sedem stavebných povolení k IBV.

Do roku 1995 bolo v obci vybavených už 35 žiadostí na elektrické kúrenie, na Orave to bolo druhé miesto v počte domácností s elektrickým kúrením, čo svedčilo o vysokej životnej úrovni obyvateľov Vavrečky. O elektrické kúrenie mali záujem aj ďalšie domácnosti, ale z dôvodu nevykonanej rekonštrukcie el. rozvodov, ktorá mala byť urobená už v tomto roku, nemohlo byť žiadostiam vyhovené. OcÚ spracoval smerný územný plán, aby sa vysporiadali pozemky pod rozvodňu, ktorá bola postavená v roku 1994, ale na prácach Energetické závody nepokračovali. Starosta obce vyzval listom o vyjadrenie riaditeľa závodov, ktorý prisľúbil pokračovanie v rekonštrukcii v roku 1996.

Na jeseň sa začalo so stavbou Obecného domu. Urobili sa stavebné základy, v PD Ťapešovo- Vavrečka sa pripravilo drevo, hranoly, dosky.

Zimná údržba ciest bola zabezpečená cez PD Ťapešovo- Vavrečka, ktoré zabezpečilo odhŕňanie snehu, komunikácie boli z ekologického hľadiska posypávané štrkom.

K 31.12.1995 mala obec Vavrečka 1060 obyvateľov, narodilo sa 23 detí a 7 občanov zomrelo.

**Sociálna oblasť**

 V obci bolo v tomto roku 145 dôchodcov. Sociálnym prípadom bola vyplatená jednorazová finančná výpomoc: Š. Kofrit, E. Šimuradík, M. Čierniková, M. Krivdová. Pre dôchodcov bolo zabezpečené stravovanie na PD Vavrečka. Zmluva bola uzatvorená s reštauráciou Magura, ktorú zastupoval K. Pjentek. Dôchodci však o stravovanie mali malý záujem. Opatrovateľská služba bola zabezpečená pre E. Šimuradíka - opatrovala ho Ľ. Hvoľková, M.Čiernikovú opatrovala M.Kenderová, P.Rentku opatrovala M.Huráková, Š.Krivdu opatrovala E.Krivdová, H.Pašovičovú opatrovala Ľ.Záhradníková, M.Krivdovú opatroval manžel Dominik a o J.Kudlovú sa starala dcéra A.Retková. V obci pôsobila aj charitatívna služba z Námestova, pomáhala s upratovaním, nákupmi, oprala odev. O túto službu však prejavilo záujem len malé množstvo dôchodcov, pretrvávala u nich nedôvera. Š. Kofritovi bol vydezinfikovaný a vyupratovaný dom, vykonané údržbárske práce, vymaľované. Hygienická očista bola pre neho zabezpečená v hygienických zariadeniach na PD. Obec si dôchodcov každoročne uctila aj predvianočným posedením, ktoré bolo spojené s kultúrnym programom a pohostením. Pri významných výročiach zástupcovia z OZ a starosta obce vykonali návštevu oslávenca v domácnosti.

V tomto roku boli najstarší občania: Rozália Plevová, narodená 10.12.1903 a Karol Matkuľčík 26.1.1905. Najstarší manželský pár boli manželia Bronerskí.

**Školstvo**

 Školský rok 1995/96 začal 4. 9. privítaním prvákov, ale aj ostatných žiakov v budove školy riaditeľom školy L. Veľkým a starostom obce P. Holmíkom. Učiteľský zbor sa rozlúčil s dlhoročnou pracovníčkou J.Štefanovičovou, ktorá odišla do dôchodku, nastúpila M. Hrkeľová z Námestova. Počet detí v škole bol 101, v štyroch triedach.

1.trieda - 22 detí, vyučujúca J. Matějová

2.trieda - 21 detí, vyučujúca Z. Brňáková

3.trieda - 24 detí, vyučujúca Z. Buganová

4.A trieda - 17 detí, vyučujúca A. Veľká

4.B trieda - 17 detí, vyučujúci L. Veľký

V školskom klube boli dve oddelenia, v každom po 23 detí.

Na škole v tomto školskom roku prospeli všetci žiaci. Škola sa podieľala na rôznych kultúrnych podujatiach vlastným kultúrnym programom. Zabezpečili program pre SD Jednota, ku Dňu matiek, na akciu Predvianočné posedenie s dôchodcami. na obecné slávnosti Vavrečky. Zorganizovali viaceré spoločné akcie : návštevu knižnice v Námestove, školský výlet po trase Vavrečka- Oravský Podzámok, Tvrdošín /drevený kostolík/, Oravská priehrada /plavba loďou/. Vydarenou akciou bol pravidelne organizovaný guláš pre deti na Deň detí. Žiaci mali pripravené súťaže v rôznych zábavných disciplínach. Odmeny pre víťazov venovali sponzori a sladkosť pre každé dieťa OcÚ. Medzi najvýznamnejšie úspechy školy patrila úspešná reprezentácia na matematickej olympiáde v Námestove, kde reprezentovali P. Trabalka a M. Kršák.4 žiaci po úspešnom absolvovaní prijímacích skúšok boli prijatí na 8- ročné gymnázium v Námestove, kde bola prvý rok otvorená trieda - príma. Skúšky boli z matematiky, slovenského jazyka a psychotesty. V behu na lyžiach v Kline - " O pohár riaditeľa školskej správy" vyhrala s veľkou prevahou žiačka z Vavrečky, M. Rentková. Chlapci 3. a 4. ročníka vyhrali oblastné kolo v Minifutbale, ktoré sa konalo v Rabči. V okresnom kole, ktoré sa konalo v Hruštíne, skončili tretí.

Žiaci školy zabezpečovali starostlivosť o priestory okolo kapličky Na pasekoch a začali aj s projektom " Živá voda". Vedúcou tohto projektu bola M. Brindžáková. Úlohou a hlavnou náplňou projektu bolo vypestovať v deťoch lásku k prírode, podieľať sa na jej ochrane čistením studničiek, merať čistotu vody. Žiaci sa zúčastnili aj zberu druhotných surovín a liečivých rastlín. Peňažný zisk bol použitý na nákup školských pomôcok na nasledujúci školský rok. Na financovanie pomôcok prispel aj OcÚ sumou 20.000 Sk, ktorú schválili poslanci.

V usporiadaní a organizácii MŠ ani personálnom obsadení nedošlo k nijakej zmene. Aj v tomto roku bol Obecným zastupiteľstvom schválený finančný príspevok pre každé dieťa vo výške 100.-Sk na mesiac, ktorý bol určený na prevádzkové náklady. OZ schválilo aj žiadosť riaditeľky MŠ o finančný príspevok na nákup hračiek, ktorý bol vo výške 5.000.- Sk. Učiteľky s deťmi pracovali podľa vopred pripravených plánov, okrem toho sa podieľali na príprave kultúrnych programov, ktoré mali vždy najväčšiu odozvu u divákov, práve preto, že to boli najmladší herci, speváčikovia a recitátori.

**Kultúra**

 Riaditeľ školy a rodičovská rada v januári zorganizovali karneval pre deti v priestoroch školskej jedálne. Občerstvenie pripravili rodičia spolu s kuchárkami, výzdobu miestnosti deti svojimi výtvarnými prácami. Na karnevalových maskách bolo vidieť zručnosť a nápaditosť žiakov a ich rodičov. Ťažko bolo vybrať tú najkrajšiu. Z tých najkrajších treba spomenúť rozprávkovú Ježibabu so sovou na pleci, krásnu pani Noc, veselého Šaša, Margarétku, prekrásnu princeznú z rozprávky "Tisíc a jedna noc" a rôzne ďalšie. Na odmeny pre každú masku prispel OcÚ a sponzori. Deti boli so sladkosťami a hlavne farebnými pastelkami spokojné.

V máji sa uskutočnilo kultúrne podujatie ku Dňu matiek. Zorganizovalo ho OZ a OcÚ. Po príhovore starostu obce vystúpili v kultúrnom programe učitelia so svojimi zverencami. Mnohé deti sa ukázali ako nádejní recitátori a speváci. V programe boli zaradené aj scénky a tančeky. Každá mamička a babička dostala kvietok a od detí malý upomienkový darček, ktorý pripravili deti v škole pod vedením učiteliek.

V dňoch 29. a 30. júla sa konala vo Vavrečke Odpustová slávnosť na sv. Annu, spojená so spomienkovou slávnosťou výročia vzniku Hasičského spolku vo Vavrečke. Uplynulo 70 rokov od vysvätenia hasičskej zástavy. Slávnosť organizoval OcÚ spolu s OZ a Dobrovoľným hasičským zborom. Prvý deň sa slávnosť začala sv. omšou, ktorú celebroval vdp. Trstenský, farár z Oravskej Lesnej, ktorý pôsobil aj vo Vavrečke ako kaplán. Pokračovala uctením si pamiatky predkov na cintoríne. V poobedňajších hodinách sa konalo Slávnostné zasadnutie obecného zastupiteľstva. Na zasadnutí na návrh miestnej organizácie DPZ a Okresného výboru DPO SR udelila táto organizácia **ďakovný list** týmto členom : Vladimír Bombek, Ján Brčák, Viktor Čiernik, Mária Farská, Anna Hrkľová, Florián Hrkeľ, Jozef Ilko, Ján Jančiga, Konštantín Krasuľa, Ján Krivda, Ján Soľava, Anna Šimuradíková, Ján Šimuradík, Vladimír Šimuradík. **Medailu za príkladnú prácu** dostal Ján Pjentek a Pavol Holmík s právom nosiť medailu. **Medailu za zásluhy DPO SR** dostal Viktor Bombjak, Jozef Holub, Jozef Hrkeľ, Roman Trabalka.

Obecné zastupiteľstvo a starosta obce udelili **Cenu starostu obce**: Matejovi Hvolkovi za rozvoj požiarnej ochrany v obci. **Cena obce** bola udelená: Vladimírovi Bombekovi, Viktorovi Bombjakovi, Jozefovi Holubovi, Jozefovi Hrkľovi, Romanovi Trabalkovi.

Večer pokračovali oslavy ľudovou veselicou pri hudbe skupiny Modul v priestoroch pred predajňou Jednoty SD. 30. júla sa uskutočnil slávnostný pochod hasičov a občanov Vavrečky do kostola sv. Anny, kde bola na sv. omši posvätená hasičská zástava a obecné insígnie. Pôvodná hasičská zástava z roku 1925 sa nezachovala, ale bola vyhotovená nová, podľa dobových zápisov a znakov. Omšu celebroval vdp. prodekan J.Vrbovský. Na slávnosti s zúčastnilo aj veľa požiarnikov a obyvateľov z okolitých obcí. Požiarnické družstvá z Bobrova, Hruštína, Klina, Oravskej Jasenice, Rabče, Rabčíc, Zubrohlavy. Sprievod do kostola skrášlila aj stará hasičská striekačka ťahaná konským záprahom. Profesionálny požiarnici z Námestova, Dolného Kubína a Tvrdošína spolu so Záchranným systémom Slovakia vystúpili pri spoločnej akcii, ktorá bola spojená s ukážkami najmodernejšej požiarnej techniky a zásahov pri požiaroch. Ukážky boli prezentované v priestranstve na Vyšnom konci dediny, zúčastnilo sa ho veľké množstvo zvedavcov od najmladších vekových kategórií až po najstaršie. V poobedných hodinách vystúpili so svojim programom deti z Vavrečky, folklórny súbor Kašunka z Rabčíc, mažoretky z Námestova. Bol odohratý futbalový zápas medzi staršími pánmi a mladšími futbalistami. Večer opäť hrala do tanca skupina Modul a dychová hudba Bernolák. Celý program moderovala Blanka Pjentková a Pavol Holmík ml. Na financovanie tejto oslavy prispeli aj sponzori : Ignác Kasan, Vladimír Lubas, firma United Electronics, firma Timon, firma Grapy, Roľnícke družstvo, Jednota SD, firma Orvex Námestovo.

7.12. zabezpečil OcÚ s OZ akciu "Posedenie s dôchodcami". Táto akcia má u vavrečských dôchodcov veľkú popularitu. Svedčí o tom aj takmer 100% účasť. Zabezpečené bolo občerstvenie, balíčky a samozrejme kultúrny program detí zo základnej i materskej školy. AJ touto formou sa dá poďakovať starším spoluobčanom a pripomenúť osamelým občanom, že sa na nich nezabúda.

Počas roka bola v prevádzke obecná knižnica, ktorú viedla Oktávia Krasulová.

**Cirkevný život**

Vavrečka bola filiálkou farnosti v Námestove, viedol ju vdp. J.Vrbovský, kaplánom bol Miloš Krakovský a Ján Gallovič. Kostolníkom bol Viktor Čiernik.

Počas roka začalo pracovať združenie eRKo /Združenie kresťanských detí a mládeže/. Toto združenie na Slovensku vyvíja aktivitu v oblasti kresťanského života už viac rokov. Vo Vavrečke v tomto združení pracovala Blanka Pjentková, Janka Žuffová, Anna Trabalková, Silvia Holmíková, Michal Brčák, Gabriela Šimuradíková, Marián Kasan. Organizovali stretnutia s mladšími žiakmi, na ktorých sa venovali hrám, nacvičovali piesne na detské sv. omše. Viedli kostolný spevácky zbor pre deti, účinkovali v staršom speváckom zbore v kostole, ktorý skrášľoval svojimi vystúpeniami slávnostné sv. omše. V období Vianočnej oktávy /dni vianočných sviatkov i medzi nimi/ chodili tieto deti koledovať po domácnostiach v našej obci. V každej domácnosti obdarili koledníkov okrem darovaných financií pre Afriku aj ovocím, sladkosťami, z ktorých si deti urobili bohatú hostinu ako odmenu. Táto akcia sa uskutočnila vo farnostiach po celom Slovensku pod názvom "Dobrá novina" so súhlasom otcov biskupov. Podujatie malo heslo "Podajme ruku deťom". Vykoledovaná suma bola venovaná chudobným deťom v africkom meste Nairobi na výstavbu školy. Autorom projektu bola rehoľná sestra Mary Killen, ktorá v tom období pôsobila priamo v slumoch /najchudobnejšie časti/ v Nairobi. Vo Vavrečke mala projekt na starosti Blanka Pjentková s členmi z eRKa. Vo Vavrečke bolo vykoledovaných 30.695.- Sk.

25.12. sa v kostole konalo divadelné predstavenie o narodení Ježiša. V tejto jasličkovej pobožnosti účinkoval detský spevácky zbor a malí herci, ktorí pod vedením svojich vedúcich z eRKa aj takto oslávili Božie narodenie spolu s množstvom vďačných divákov.

**Telovýchova a šport**

V obci pracovala Telovýchovná jednota Slovan Magura Vavrečka, ktorá mala 83 členov, z toho 52 dospelých, 16 dorastencov a 15 žiakov. Predsedom organizácie bol Roman Trabalka st., štatutárnym zástupcom Pavol Žuffa.

Aj v tomto roku aktívne hrali futbal tri družstvá - družstvo mužov, dorastencov a družstvo mužov. Futbalový oddiel mužov zahájil jesennú sezónu 13.8. v druhej triede spolu s družstvami O.Jasenica, Bziny, O.Veselé, Nižná, Zuberec, Rabča, Krivá, O.Lesná, O.Podzámok, Zázrivá, Breza, Veličná, O.Polhora. Zostava hráčov : Kamil Bugan. Pavol Holmík ml., Tibor Janotík, Gabriel Trabalka, Jozef .a Karol Sklarčík, Miroslav Trabalka, Peter Hvolka, Dušan Rentka, Martin Hurák a i..

Dorast hral druhú triedu, jesennú sezónu družstvo zahájilo zápasom s Krušetnicou. Ďalšie družstvá v tejto triede boli : Lokca, Vasiľov, Bobrov, Ťapešovo, Hruštín, Babín, Podbiel, Zubrohlava.

Žiaci hrali v skupine B. V tejto súťaži boli 3 skupiny po 8 účastníckych družstiev. V skupine B hrali družstvá O.Polhora, Lokca, Bobrov, Trstená B, Rabča, Vasiľov, Klin, Liesek, Zubrohlava.

V januári zorganizovala TJ spolu s OZ a OcÚ lyžiarske preteky "O pohár starostu obce". Pohár pre víťaza spolu s cenami pre jednotlivé kategórie zakúpil OcÚ. Preteky každý rok majú viac pretekárov a aj divákov. Najviac boli zastúpené najmladšie kategórie - žiaci a žiačky. Poukazovalo to na fakt, že tento šport má v obci vzrastajúcu tendenciu a len málo detí nevie lyžovať.

**Spolky a organizácie**

V obci aktívne pracoval DPZ. Veliteľom bol J.Hrkeľ, preventívarom bol J.Ilko a strojníkom V.Bombek. V tomto roku bola k 70- temu výročiu vysvätenia hasičskej zástavy a k Spomienkovej slávnosti vzniku hasičského zboru v obci Vavrečka vydaná publikácia "Dejiny Dobrovoľného požiarneho zboru vo Vavrečke".

Dejiny požiarnej ochrany siahajú až do roku 1696. Na pokyn vrchnosti musel mať každý gazda pri dome rebrík a sud plný vody pre prípad hasenia požiaru. Koncom 18.storočia obec prijala protipožiarne nariadenia Jozefa II. z roku 1788 vypracované pre Oravu, ktoré prikazovali dodržiavať zásady protipožiarnej prevencie, ktoré kontrolovali richtár a prísažní. Boli vydávané obežníky, ktoré upozorňovali na nebezpečenstvo požiaru, radili ako postupovať pri hasení ohňa. vo Vavrečke po strašnom požiari r. 1886, ktorému padla za obeť takmer celá dedina, sa požiarnictvo stalo celo obecnou záležitosťou. V roku 1906 bola kúpená ručná striekačka, ktorá slúži dnes už iba ako technická pamiatka.

Dobrovoľný hasičský zbor vo Vavrečke bol založený r. 1923 J. Trabalkom. Pri jeho zrode stáli V. Pašovič, J. Hrkeľ. Zbor mal 20 členov a na jeho čele stál J. Trabalka. Zachované údaje o požiaroch v obci: dňa 31.1.1924 vypukol požiar u M. Smržíka, 8.11.1924 zhorela píla M. Duraja.V roku horelo 1931 u V. Rentku, v roku 1936 horelo opäť u M. Duraja a v roku 1938 horelo pri škole. V roku 1933 bola v obci zakúpená motorová striekačka. Požiarnici so starostom J. Hrkľom sa tak rozhodli po strašnom požiari v Lokci. V tom období pôsobili požiarni referenti, ktorí kontrolovali dodržiavanie protipožiarnych opatrení. Občania pravidelne platili požiarne dávky. Počas II. sv. vojny hasičský zbor nepracoval. Neskôr bola zriadená "Obecná varta", ktorú tvorili dvaja občania a jeden hlásnik. Tradícia obecného hlásnika sa držala až do roku 1986, ktorým bol vo Vavrečke dlhé roky Štefan Bútora. Po ňom O. Puvák a A. Farský. Dlhoročným členom PZ bol Š. Janotík, ktorý sa pri požiari zranil a na následky do roka zomrel. Spolok bol obnovený po II. sv. vojne 2.12.1945. Zaslúžili sa o to J. Trabalka, K. Smržík, J. Holmík, K. Jančiga, K. Holub, K. Košťál. Predsedom zboru bol neskôr R. Kolena a členmi boli : J. anotík, J. Holmík, J. Puvák, K. Jančiga, J. Škumát, C. Jánoš, I. Pepucha, Š. Bednárik, J. Hrkeľ, A. Sklarčík, I.Hoľma a G. Hvoľková. Neskôr bola učiteľkou ženského požiarneho zboru. Výstavba Požiarnej zbrojnice sa uskutočnila v rokoch 1960-61, požiarnici odpracovali 5561 brigádnických hodín. V roku 1964 mal spolok už 68 členov, ženské družstvo 12 členiek. Požiarnici viedli aj požiarnicky krúžok v škole /R.Trabalka, J.Hrkeľ/. Požiarnici sa zúčastňovali v obvodných súťažiach a dosahovali dobré výsledky. V roku 1982 , keď zbor viedol J.Hoľma, vyhrali okrskovú súťaž požiarnych družstiev a na celookresnej ali J. Hrkeľ, V. Bombek, J. Hoľma, V. Bombjak, F. Hrkeľ, A. Hrkľová, M. Farská, V. Šimuradík, A. Šimuradík, S. Krasuľa, V. Meda, J. Matkulčík, J. Ilko, J. Jančiga.

Dňa 11.5.1995 Okresný výbor DPO - Dolný Kubín na svojom zasadnutí predsedníctva schválil povýšenie členov do nasledovných hodností:

Starší požiarnik: D. Mikos, J. Maťuga, C. Lovišek, J. Lovišek J. Janoľ, M. Farská

Vrchný požiarnik : A. Hrkľová, J. Maťuga, V. Seč, J. Jančiga, J. Farský, J. Pašovič, J. Krivda

Rotník : V. Meda, A. Šimuradík, J. Ilko, J. Matkulčík, J. Šimuradík, V. Čiernik, J. Brčák

Nadrotník: V. Šimuradík, J. Pjentek, R.Trabalka, J. Soľava, V. Bombjak, J. Holub

Zbormajster: P.Holmík, V.Bombek

Ml. zbormajster: F. Hrkeľ

St. zbormajster : J. Hrkeľ